### **CONVOCATÒRIA D’AJUTS A LA RECERCA**

### **IRSJD – Carmen de Torres 2023**

**PREÀMBUL**

Un dels objectius principals de l’Institut de Recerca Sant Joan de Déu (IRSJD) és generar recerca de qualitat i especialitzada que es traslladi a la pràctica clínica. Per assolir la màxima excel·lència en recerca cal impulsar espais d’interacció i accions de col·laboració científica entre els grups de l’Institut. És doncs, amb aquesta finalitat, que l’IRSJD promou la present convocatòria d’ajuts que tenen com a objectiu principal el desenvolupament d’un projecte de recerca en pediatria, en col·laboració entre investigadors i investigadores de l’Institut, mitjançant finançament per a la contractació de personal.

La convocatòria pren el nom Ajuts a la recerca IRSJD – Carmen de Torres o en honor i memòria de la Dra. Carmen de Torres, tristament traspassada l’any 2018.

La doctora Carmen de Torres (1966-2018) va ser pediatra, investigadora en oncologia pediàtrica i especialista en el diagnòstic molecular del càncer del desenvolupament. La Dra. de Torres va fundar el laboratori d’oncologia de l’HSJD, una iniciativa pionera que ha millorat el diagnòstic i el tractament de centenars de pacients amb càncer. Ella va descobrir el receptor sensor de calci como una nova diana terapèutica en neuroblastoma. La Dra. de Torres ens va impregnar amb la seva humanitat i ens va transmetre els valors del treball, la tenacitat, la innovació, i l’excel·lència científica, que són els valors de la recerca del nostre Institut i que inspiren les bases d’aquests ajuts.

**OBJECTIU**

##### Finançar dos ajuts per a la contractació de personal per a la realització d'un projecte de recerca col·laboratiu, dirigit per investigadors principals de l'Hospital Sant Joan de Déu.

##### La durada de l’ajut serà de 3 anys. La incorporació de la persona que es contracti s’haurà de fer en el termini màxim de 6 mesos des de la data de concessió de l’ajut.

##### S'ofereix un contracte laboral a jornada completa amb la Fundació Sant Joan de Déu amb un salari de 27.000 €/any cost empresa.

##### QUI POT SOL·LICITAR L’AJUT

Podran ser sol·licitants dels ajuts investigadors i investigadores principals de l’Hospital Sant Joan de Déu, que necessàriament hauran de presentar la sol·licitud en col·laboració almenys amb un/a IP d’un grup de recerca de l’IRSJD.

###### LIMITACIONS

Limitacions a la sol·licitud:

* Només es podrà presentar una sol·licitud per investigador/a principal.
* El/la co-IP només ho podrà ser en un màxim de dues sol·licituds.
* L’investigador o investigadora que obtingui un ajut en aquesta convocatòria no es podrà presentar a futures convocatòries fins que finalitzi l’execució del projecte guanyador. La incompatibilitat també afecta a aquelles persones que consten com a co-IP que només ho podran ser d’un màxim de dos projectes actius.

Limitacions a la concessió:

* El nombre màxim de concessions està limitat a 1 ajut per cada grup de recerca.

##### PERIODE DE SOL·LICITUD

**Del 24 de gener al 14 de març de 2023**. No s’acceptarà cap sol·licitud lliurada fora de termini.

##### DOCUMENTACIÓ A PRESENTAR

Les persones interessades presentaran les sol·licituds en els models normalitzats:

1) Memòria de la proposta.

2) *Curriculum vitae* IP.

La presentació de les sol·licituds serà a través de l’adreça de correu electrònic: hospitalbarcelona.comite-recerca@sjd.es

La manca de presentació de la documentació esmentada en el termini previst no té caràcter esmenable i comporta l'exclusió de la sol·licitud durant la fase d'admissió.

##### QUANTIA I PAGAMENT

Els 2 ajuts concedits en aquesta convocatòria tindran una durada de tres anys. El contracte es celebrarà entre el beneficiari o beneficiària i la Fundació Sant Joan de Déu, segons el que estableix la legislació aplicable.

La dotació econòmica és de 27.000 € anuals, inclòs el cost empresa, dels quals l’Hospital Sant Joan de Déu finançarà el 75% i la Fundació Sant Joan de Déu el 25% restant.

##### PROCEDIMENT D’AVALUACIÓ

**A. Admissió**- Un cop rebuda i revisada la documentació s’enviarà un correu electrònic amb la confirmació de la correcta recepció de la mateixa. Només seran admeses aquelles sol·licituds que compleixin els requisits de la convocatòria.

**B. Avaluació**- Les sol·licituds admeses seran avaluades per una Comissió de selecció formada per les persones que constitueixen el panell d’avaluació del Comitè de Recerca (que inclou tots els centres que conformen l’IRSJD) i dels òrgans de govern de l’IRSJD. La avaluació serà per parells. En el cas d’avaluacions no coincidents es buscarà un tercer revisor/a. Els criteris d’avaluació seran els següents:

1. **Projecte recerca (60%)**
* **Qualitat cientifico-tècnica (50 %)**
	+ 1. Objectius: originalitat, que siguin factibles i realistes. Viabilitat general del projecte (25%)
		2. Aspectes científics i tècnics de la memòria (25%)
			- Novetat de la proposta, qualitat de la metodologia i disseny. Acompliment dels aspectes formals. Valorar que s’hagin contemplat aspectes ètics.
* **Transferència de resultats (10%).**

Propostes orientades al pacient i a la població a través d’activitats de transferència, com ara:

* + guies de pràctica clínica
	+ innovació en procediments diagnòstics
	+ implementació i desenvolupament de noves estratègies terapèutiques o investigació de factors epidemiològics rellevants per a la salut de la població

**2. CV (segons model) de l’IP (2017-2022) (30%)**

* 1. **0-30 %**🡪 **Projectes + Publicacions escollides (màxim 10 publicacions):**
		+ 0-10 🡪 publicacions PubMED (coautoria) o un projecte obtingut en règim competitiu.
		+ 11-20 🡪 publicacions primer/segon quartil (primer autor/a, -darrer o de correspondència) + un projecte obtingut en règim competitiu.
		+ 21-30 🡪 publicacions en primer quartil (primer autor, -darrer o de correspondència) + dos projectes en règim competitiu.

La Comissió de selecció podrà prendre en consideració el resum qualitatiu del CV.

**3. Justificació de la col·laboració (priorització màxima de 10 punts)**

A la sol·licitud haurà de quedar clarament establerta la col·laboració entre els grups de recerca, detallant la dedicació i activitats del candidat o candidata. Explicant per què és necessària aquesta col·laboració, i de quina manera la persona contractada treballarà amb els grups implicats.

**4. Participació dels pacients en els projectes de recerca**

L'IRSJD vol fomentar el desenvolupament de projectes amb la participació dels pacients per tal d'assegurar que les iniciatives s'ajusten el millor possible a les seves necessitats. En aquest sentit es valoraran positivament aquells projectes que incloguin activitats adreçades a assegurar la participació del pacient, i es consideraran com a vot de qualitat en el cas d'empat entre els projectes finalistes.

Algunes accions o activitats que es suggereixen són: adjuntar cartes de recolzament d'organitzacions de pacients avalant la idoneïtat del projecte; introduir el compromís de presentar resultats del projecte als pacients; difusió dels resultats del projecte en formats comprensibles per la població no experta; disponibilitat de l'equip investigador per atendre consultes o preguntes provinents de la comunitat de pacients, etc.

**C. Resolució**- Es faran públics els resultats de la resolució d’aquesta convocatòria a la pàgina web de l’IRSJD, i es comunicarà individualment per correu electrònic, en un termini màxim de quatre mesos des de la data de tancament del període de sol·licitud.

**D. Seguiment i justificació de l’ajut**: En el termini màxim de 3 mesos, des de la finalització de l’ajut, caldrà presentar una memòria final amb els resultats del projecte i l’informe sobre la persona contractada, d’acord amb el model normalitzat.

El seguiment de l’ajut correspon al Comitè de Recerca que avaluarà els informes de justificació.

**E. Obligacions respecte a la difusió de resultats:** Els beneficiaris hauran de fer publicitat de l’ajut rebut a qualsevol dels resultats del projecte (publicacions, ponències, altres activitats de difusió, etc.). La manera de referenciar serà la següent: Convocatòria d’ajuts a la recerca IRSJD – Carmen de Torres 2023 (en cas de limitació d’espai 2023AR-IRSJD-CdTorres).

PS: Els projectes presentats a aquesta convocatòria que no assoleixin finançament podran ser redirigits a d’altres fonts de finançament intern, tenint en compte, la puntuació rebuda en el procés d’avaluació. Aquesta situació es troba subjecta a disponibilitat pressupostària.